《神骏歌送赵委顺就漕》
宋代·蒲寿宬

神骏不受羁，岂知日千里。
小试秋风前，烁烁电光起。
何须金络脑，不用珊瑚鞭。
徐看血汗沫，透出青连钱。
飞去度赤水，横行抹燕山，
持归献天子，高列十二闲。
渴饮水底月，饥餐草头珠。
轻摇玉尘尾，侧碾青氍毹。
振鬣长鸣谢伯乐，千秋万古八骏图。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。